**עבודה מסכמת – עורכי דין**

**מרצה:** ד"ר שירי רגב-מסלם **מגיש:** שילה דב תומר **ת.ז.:** 208668681

כפי שהוצג בקורס זה, ישנה זיקה ישירה ועמוקה בין עולם המשפט למול החברה בקיומם של יחסי גומלין שונים, המעצבים ומשפיעים האחד על משנהו. לכך ניתן למצוא ביטויים בקרב סוכני המשפט השונים, ובתוך כך בקבוצת עורכי הדין המגלמים שחקן חשוב ביותר בעולם המשפט.

בסרט **למען הצדק/על לא עוול בכפו (Just Mercy)** הקשר בין עורכי דין לבין החברה ולשינויים החלים בה מוצג ביתר שאת.

עלילת הסרט (המבוססת על סיפור אמיתי) מגוללת את סיפורו של אפרו-אמריקאי מאלבמה בשם וולטר מקמיליאן (המכונה ג'וני די) אשר נתפס על ידי שוטרים והורשע על לא עוול בכפו ברצח נערה לבנה. לעזרתו נחלץ עו"ד אפרו-אמריקאי צעיר בשם בריאן סטיבנסון. בריאן נוסע לאלבמה בתקווה להילחם למען נידונים למוות עניים שאינם יכולים להרשות לעצמם ייצוג משפטי הולם. תוך כדי בדיקת הראיות בתיקו של ג'וני די, מגלה בריאן כי הרשעתו תלויה בעדותו של עבריין מורשע אחר שסיפק לחוקריו עדות שקרית בתמורה להקלה בעונש. מכאן ואילך מגולל הסרט את התנהלותו של בריאן מול התביעה, מול האסיר הנוסף שנתן עדות שקר, מול בית המשפט המקומי ומול בית המשפט העליון באלבמה.

הסרט מגולל לצופה את מערכת המשפט האמריקאית, ועד כמה היא מוטה נגד אזרחיה השחורים. העלילה מורכב, נוגעת ללב, מקוממת ומסירה את הלוט מעל התובע הלבן. מקומם כיצד מדינה מערבית מכלה את אזרחיה.

את עלילת הסרט ואת האירועים המתרחשים בו ננתח לאור חומרי הקריאה המופיעים בסילבוס תחת נושא עורכי דין.

המאמר הראשון **Law Talk** מבטא תפיסה ביקורתיתשל עריכת דין ומציג מחקר שליווה לקוחות ובדק כיצד עורכי הדין מציגים את המשפט ללקוחותיהם. המחקר מצא כי לרוב עורכי הדין מציגים תחילה ללקוחותיהם את המשפט בראי הגישה הפונקציונליסטית, כלומר בגישה שמאמינה כי המוסדות החברתיים נועדו לשמור על היציבות החברתית ולהגן על האינטרס הציבורי ולפיכך בית המשפט ינהג בפורמליזם – באופן שיטתי ועקבי בהתאם לחוק. אך לאחר השלה ההתחלתי, עורכי הדין יציגו ללקוחותיהם את המשפט בראי הגישה הראליסטית, קרי באופן שבו שחקני המשפט מנסים לקדם את האינטרס האישי שלהם, ולכן לאופיים ולאופי של הנורמות המקומיות תהיה חשיבות רבה יותר מאשר לחוק עצמו. בסרט ניתן לראות כי בריאן, לא דומה בהתנהלותו להתנהלות עורכי הדין במחקר. לארוך כל הסרט בריאן מאמין בגישה הפונקציונליסטית אף על פי שהוא מודע לכך שמערכת החוק באלבמה גזענית כלפי אפרו-אמריקאים ואף על פי שחווה השפלה גזענית בעצמו מצד החוק, הוא נמנע מלהציג לג'וני די אפילו לרגע אחד את הגישה הראליסטית ואף נמנע מלקבל אותה בעצמו מתוך אמונה שבית המשפט פועל משיקולי צדק ולא מאינטרס אישי. מנגד, ניתן לראות כי ג'וני די, שמכיר בגזענות של מערכת החוק תופס תחילה את המשפט בגישה הראליסטית אך לאחר מספר מפגשים עם בריאן הוא משנה את דעתו ומאמץ גם כן את התפיסה הפונקציונליסטית.

מאמר נוסף שמתחבר לעלילת הסרט הוא **Making the Invisible Visible** ובו מתואר מאבק חברתי לשחרור ופיצוי של עובדים תאילנדים שעבדו בתעשיית הטקסטיל בקליפורניה. מחברת המאמר מציגה את המקרים כמייצגים תופעה, כמייצגים פגמים מבניים בתעשייה באופן יותר כללי. בתור עורכת הדין שלהם מטרתה הייתה לחשוף את הפגמים המבניים ולשנות את השיטה כדי שמקרים מסוג זה לא יחזרו. במהלך הסרט בריאן אומנם עוזר למספר קטן של אסירים הנידונים למוות, אבל בכך למעשה הוא חושף פגמי המערכת ועקב אותם פגמים הוא מנסה להוביל שינוי בדעת החברה ובדעת מערכת המשפט על מנת שלא תפעל בצורה כה מפלה כנגד האוכלוסייה האפרו-אמריקנית וכנגד נידונים למוות. בתחילת הסרט מוצג לנו כי לפני בואו של בריאן אף אחד מן האסירים השוכן בכלא הנידונים למוות (שרובם המכריע שחורים) לא קיבל הליך משפטי ראוי, עורכי הדין של חלקם התייאשו ופרשו מהתיקים והשופטים שדנו בתיקים של אותם אסירים לא טרחו לבדוק את עובדות המקרים לעומק. בנוסף, בפגישתם הראשונה ג'וני די מספר לבריאן כי מעולם לא שוחרר אדם משורת הנידונים למוות באלבמה. בסוף הסרט לעומת זאת, נראה כי מאבקו של בריאן לשינוי אותם פגמים מבניים צלח, שהרי התביעה בדיון בבית המשפט העליון הצטרפה לעתירתו של בריאן לבטל את כל האישומים של ג'וני די וכך גם נפסק, ובנוסף בשנת 1993 השתתפו בריאן וג'וני די בדיון בסנאט האמריקאי בנוגע לעונש מוות.

עוד מאמר שתוכנו משתקף בסרט הוא **הכפפה, כישורי הישרדות רטוריים ונעלי יום ראשון** בו מתואר הליך משפטי של אישה המכונה גברת ג' אל מול הביטוח הלאומי עקב טעות בקצבה שניתנה לה. עורכת דינה של גברת ג' שהיא גם מחברת המאמר, העדיפה שבית המשפט יראה את גברת ג' כאישה מסכנה וענייה ובכך ירחם עלייה וייתן לה להשאיר את הקצבה אצלה, ואילו גברת ג' לא רצתה שבית המשפט יתפוס אותה ככזאת, אלא רצתה שבית המשפט יכיר בטעות שעשה הביטוח הלאומי ובשל אותה טעות ישאיר אצלה את הקצבה. ניגוד הדעות בין השתיים מתבטא לאורך כל ההליך המשפטי בכך שגברת ג' לא מסכמה לשתף פעולה עם עורכת הדין. סיפור זה מבטא את אחד הקשיים המרכזיים של עריכת דין חברתית – להבין את הצורך האמיתי של הלקוחות. בעריכת דין חברתית ללקוח יכולה להיות מערכת ערכים שונה משלנו עקב חוויות חייו. בסרט, קושי זה בא לידי ביטוי כבר בפגישתם הראשונה של בריאן וג'וני די. תחילה, ג'וני די לא רוצה שבריאן ייצג אותו. הוא כבר קיבל על עצמו את העובדה שהוא עומד לצאת להורג והוא כבר התייאש ממערכת המשפט הגזענית ומעורכי דין שטוענים שיעזרו לו אך בפועל לא עושים דבר. הוא תופס את בריאן כעורך דין מנותק מהמציאות שלא באמת מבין את הסיטואציה שבה הוא נמצא. למזלו, בריאן עצמו הגיע משכונה ענייה וסבו נרצח בזמן קטטה על טלוויזיה. לכן, בריאן יכול להבין את הלך רוחו ואת חוסר אמונו של ג'וני די במערכת המשפט ובשל כך הוא פועל בצורה לא רגילה על מנת לקנות את אמונו של ג'וני די בחזרה, הוא הולך לבקר את משפחתו של ג'וני די בשביל להבין את המקרה טוב יותר – דבר שאף אחד מעורכי הדין הקודמים של ג'וני די לא עשה לפני כן. בכך למעשה מצליח בריאן לקנות את אמונו ולשנות את רצונו של ג'וני די. במקום להיעזב בשקט עד מועד הוצאתו להורג ג'וני די מעדיף להוכיח את חפותו בבית המשפט. בצורה זו נמנעו מהשניים ניגוד דעות כך שמטרתו החברתית של בריאן והצורך האמיתי של ג'וני די הפכו זהים.

המאמר **החלום ושברו** מדבר גם הוא על נושא המתחבר לסרט. המאמר מעלה את השאלה האם המקצוע המשפטי מצליח להתגבר על דפוסי אי השוויון החברתי בחברה הישראלית? התשובה על פי המאמר היא שלמרות שמדובר במקצוע מאוחד המציע הזדמנות לקידום ומוביליזציה חברתית, הוא איננו מייצג שוויוניות לכולם. הפרופסיה המשפטית איננה מקדמת שוויון ואיננה מבטלת פערים חברתיים. לכן על פי רוב, עורכי דין המגיעים מאוכלוסיות מוחלשות (נשים, ערבים, מעמד סוציו-אקונומי נמוך וכו') ירוויחו פחות מעורכי דין שהינם גברים, יהודים ממוצא אשכנזי ולכן גם ייתפסו כפחות איכותיים מהם. אף על פי שעלילת הסרט מתרחשת בארה"ב ולא בישראל ניתן למצוא גם שם קווי דמיון משותפים בנוגע לחוסר השוויון עקב פערים חברתיים בקרב עורכי הדין. בריאן, שכאמור הוא עורך דין ממוצא אפרו-אמריקאי – כלומר מאוכלוסייה מוחלשת, סופג במשך כל הסרט יחס מבזה ולא ראוי שספק אם עורך דין ממוצא לבן היה זוכה לו. הדוגמא הטובה ביותר לכך היא כאשר בריאן מגיע לראשונה לבית הכלא על מנת לדבר עם הנידונים להורג, הסוהר מבצע עליו חיפוש גופני למרות שעל פי החוק האמריקאי אין צורך לבצע חיפוש גופני על עורכי דין בעת ביקורים משפטיים. בנוסף, בדיון בבית המשפט המקומי, נודע לנו שהמדינה לא חשפה רישומים שיכלו לעזור לבריאן להוכיח את חפותו של ג'וני די, רישומים שעל פי חוק היא הייתה חייבת לחשוף. מעבר לכך, נראה כי בריאן מרוויח מעט כסף אם בכלל. אף על פי שהוא שלמד משפטים באוניברסיטת הרווארד הוא נאלץ תחילה לעבוד מביתה של שותפתו למשרד ומצבו הכלכלי לא מאפשר לו לשלם לה משכורת. בכך ניתן לראות כי גם בארצות הברית הפרופסיה המשפטית לא מצליחה לגשר על פערים חברתיים של אוכלוסיות מוחלשות.

המאמר האחרון המתקשר לסרט הוא **עריכת דין לשינוי חברתי ושעתוק הסמכות המקצועית**. המאמר עוסק בקושי מורכב הקיים בעריכת דין חברתית. עורכי דין חברתיים יאלצו לעיתים להעמיד את חזונם החברתי אל מול טיפול בלקוח הספציפי. במילים אחרות, לא תמיד מטרתם החברתית של עורכי הדין החברתיים תתאים למטרתו של לקוח מסוים שהם מטפלים בו. מצד אחד עורכי דין חברתיים יוצרים חיבור מחודש בין המשפט והמוסר ומגשימים את הרעיון שעריכת הדין היא מקצוע ציבורי התורם לבניית חברה מתוקנת, ומהצד השני מעורכי הדין דרוש להיות גם מקדמי המטרות של לקוחותיהם. במקרה המוצג בסרט קושי זה לא מתקיים אלא להפך, המטרה אותה מנסה בריאן לקדם היא בדיוק אותה מטרה אותה רוצה להשיג ג'וני די. למעשה, על ידי כך שבריאן יוכיח את חופתו של ג'וני די הוא ישיג את מטרתו בתור עורך דין חברתי – לשנות את המצב הקיים כך שגם אסירים הנידונים למוות יזכו להליך משפטי הוגן, מטרה שאותה כאמור הוא הצליח להשיג בסופו של דבר. כך למעשה, בניגוד למתואר במאמר, ישנם גם מקרים בהם מטרתו החברתית של עורך הדין ומטרתו האישית של הלקוח זהות ותומכות זו בזו.

לסיכום, הסרט **למען הצדק/על לא עוול בכפו (Just Mercy)** מציג בתוכו מספר סוגיות משפטיות רבות המבטאות קשיים אפשריים ודרכי התמודדות בעבודתו של עורך הדין ובמיוחד בעבודתו של עורך דין בעל חזון חברתי, בין אם מדובר על דרך התמודדות של עורך דין כאשר רצונות הלקוח ורצונו שלו סותרים זה את זה, או בין אם מדובר על התמודדות מול מצב שבו דעת מערכת המשפט ודעת החברה נוטים כנגד מטרתו החברתית של עורך הדין. הסרט חושף בפנינו עורך דין שמודע לכל הקשיים הללו אך איננו מרים ידיים ומתאמץ להשיג את מטרתו החברתית, כאשר לכל אורך הדרך הוא מאמין כי מערכת המשפט מונעת מהצורך להשיג צדק ולא מתוך שיקולים ואינטרסים אישיים של שחקני המשפט, ואכן בסוף הסרט הצדק הושג.

אני חושב שהסרט **למען הצדק/על לא עוול בכפו (Just Mercy)** הוא לא פחות מסרט חובה לכל עורך דין בעל חזון הרוצה לקדם את החברה למקום שוויוני יותר וצודק יותר.